**»Obvestilo študentom o avtorskih pravicah« (povzeto po Harvard University's Policy on Plagiarism: http://isites.harvard.edu/fs/docs/icb.topic25367.files/Plagiarism\_Policy.htm ):**

Vse seminarske, raziskovalne in druge naloge, eseji in vsa zaključna dela, ki jih pripravlja študent v okviru študija, naj bodo študentovo lastno delo. V svojih delih naj študent vedno jasno loči lastne ideje in znanje od informacij, ki jih je pridobil iz drugih virov (objavljene in neobjavljene publikacije v papirni ali elektronski obliki, internetni viri, informacije in mnenja, pridobljena od drugih ljudi in ostalo).

Plagiatorstvo je vsako predstavljanje tujega dela kot lastno. Za opredelitev plagiata obseg plagiata ni pomemben. Plagiat je lahko en stavek (ključni stavek naloge, misel) ali celotno delo.

Vire in literaturo naj študenti ustrezno zapišejo (navedejo ali citirajo), pri čemer sledijo pravilom, za objavo v reviji Socialno delo, ki jih najdejo na spletnih straneh fakultete.

Študenti morajo pravilno citirati uporabljena gradiva znotraj navednic in z ustrezno označitvijo avtorja. Če študent tekst spremeni z uporabo drugih besed, a ohranja vsebinski pomen izvirnega besedila, mora to biti v tekstu ustrezno označeno z navedbo virov in uporabljene literature. Kadarkoli so ideje ali dejstva izpeljana iz drugih del ali iz študentovih preteklih nalog ali del, morajo biti vsi viri ustrezno zapisani. Vsa uporabljena gradiva naj bodo navedena v seznamu uporabljene literature na koncu pisnega izdelka študenta.

Pisni izdelki študentov, še posebej pa zaključna dela študentov, bodo pred zagovorom pregledana tudi s pomočjo računalniškega programa za preverjanje podobnosti dokumentov. Mentor bo besedilo ali dele besedila še dodatno preveril, tako z vsebinskega vidika, kot tudi z računalniškim programom za odkrivanje plagiatorstva.

Plagiatorstvo in druge oblike akademske nepoštenosti pomeni hujšo kršitev 9. člena Pravilnika o disciplinski odgovornosti študentov Univerze v Ljubljani in se kaznuje z opominom oz. ukorom kot najnižjo kaznijo ali začasno izključitvijo iz Univerze v Ljubljani od enega do pet let kot najvišjo kaznijo.